als_Latn dik_Latn sag_Latn
17 e 15 minuta ka qenë ora kur autobusi i Vllazniës ka lënë sheshin përpara stadiumit “Loro Boriçi” dhe ka marrë drejtimin për në shtetin fqinjë të Malit të Zi. Falë afërsisë gjeografike që Shkodra ka me Ulqinin, aty ku kuqeblutë do të qëndrojnë për një periudhë 12 ditore, në harkun kohor të 60-të minutave, skuadra shkodrane ka mbërritur në Hotel “Olimpik” duke u sistemuar menjëherë në mjediset komode të tij. Përpara nisjes, ka qenë administratori i Vllaznisë, Neritan Kalamishi, ai i cili ka zhvilluar një takim të shkurtër me skuadrën dhe stafin teknik, pjesë e takimit ka qenë edhe një mesazh i përcjellë në emër të kupolës së klubit kuqeblu si dhe personalisht të kryebashkiakut-president Lorenc Luka në lidhje me mbështetjen maksimale që ato kanë marrë përsipër t’i japin skuadrës jo vetëm në këtë fazë përgatitore, por në tërësi edhe për pjesën e mbetur të kampionatit. Një tjetër garanci, sidomos në aspektin e financave, e kanë dhënë edhe anëtarët e Bordit të Vllaznisë, të cilët ua kanë bërë të qartë futbollistëve që njëra prej rrogave të prapambetura tashmë ka kaluar prej dy ditësh në llogaritë bankare të secilit prej tyre dhe kanë garantuar se sapo të zhbllokohet llogaria në Degën e Thesarit, e miratuar nga ana e Këshillit Bashkiak Shkodër, do ju kalohet edhe rroga e ardhshme.
Seanca e djeshme – Mesdita e djeshme, kuqeblutë i ka gjetur në fushën sportive “Reshit Rusi”, aty ku është sistemuar seanca e fundit stërvitore në qytetin verior përpara nisjes drejt bregdetit ulqinak. Në një mot relativisht të mirë, ndonëse me pak temperatura të ulëta por që në asnjë moment nuk bëheshin pengesë për normalitetin e stërvitjes, tekniku Ranieri i ndihmuar nga dy kolegët e tij më të afërt, zv.trajneri Daniele Nervi që është njëkohësisht edhe përgatitës atletik, si dhe trajneri i portierëve Sabino Oliva, ka konsumuar një program të larmishëm, ku pjesën më të madhe e ka zënë puna me topin. Krahas të tjerave, Ranieri ka preferuar të zhvillojë tre mini-ndeshje duke aplikuar edhe kërkesat e tij në aspektin teknik, fillimisht në gjysmën e fushës, pastaj për së gjeri me detyrim që topi të luhej vetëm me një takim, pastaj në mbyllje një tjetër në të gjithë hapësirën e fushës. Nga sa u pa, me këtë grup ka punuar vetëm kontingjenti i futbollistëve që Raineri ka pasur gjatë dy fazave të para të kampionatit. Nga të rinjtë e ardhur për provë, shtatlarti Antonio Okseti, futbollist shkodran por i rritur në Itali, atje ku edhe është aktivizuar me ekipet zinxhir të Gjenovas, seancën e djeshme nuk ka qenë fare prezent. Po kështu, edhe një tjetër i ri, Samet Lushaj, i cili vjen nga një përvojë një vjeçare në futbollin francez nuk është parë gjatë seancës së djeshme. Ndërsa, Xhovani Arrinaj, i ardhur për provë nga Ada e Velipojës, së bashku me të riun tjetër të Akademisë Vllaznia, Gurishta që në fazën e parë luajti për Veleçikun e Koplikut, ishin prezent, por duke u stërvitur veçmas grupit të parë
als_Latn als_Latn